Bases reguladores per a l’atorgament de llicència per a l’ocupació temporal del domini públic mitjançant la instal·lació d’estructures desmuntables amb motiu de la celebració de la Festa Jove, durant la Festa Major de Pineda de Mar 2011.
1.- Objecte:

És objecte de les presents bases la regulació del procediment per a l’atorgament en lliure concurrència d’una llicència per a l’ocupació temporal del domini públic, sense transformació o modificació d’aquest, mitjançant la instal·lació i funcionament d’estructures desmuntables com a barraques, amb motiu de la celebració de la Festa Jove, durant la Festa Major de Pineda de Mar 2011. El nombre màxim de llicències que s’atorgaran serà de 9.
2.- Naturalesa jurídica

D’acord amb l’establert als arts. 57 i 58 del Decret 336/1998, de 17 d’octubre, pel qual s’aprova el Reglament de béns de les entitats locals de Catalunya, amb les presents bases es regula el procediment per a l’atorgament de llicència d’ocupació temporal per a l’ús privatiu sense transformació o modificació del domini públic local, atenent als principis d’objectivitat, publicitat i concurrència i d’acord amb la finalitat d’interès públic que es pretén assolir.

3.- Dates

-Festa Jove 2011
24, 25, 26 i 27 d’agost de 2011: obertura barraques (horari laborable)
Els horaris d’obertura i tancament de les barraques durant les nits seran comunicats a totes les barraques amb antelació suficient.
4.- Termini de vigència

La vigència de la llicència serà únicament pel dies de celebració de la Festa Jove 2011 assenyalats en l’apartat anterior.

5.- Condicions econòmiques de la llicència

El valor econòmic de l’autorització serà de 400,00 €, dels quals 100,00 € seran en concepte de fiança, que es retornarà al finalitzar la Festa Jove 2011 en cas d’haver complert amb tots els compromisos acordats, i sempre que el material subministrat a la barraca per part de l’Ajuntament de Pineda de Mar no hagi patit desperfectes.
El beneficiari de l’autorització haurà de satisfer aquest import dues setmanes abans de la celebració de la Festa Jove 2011.

6.- Presentació de sol·licituds

Podran presentar sol·licitud per optar a la concessió d’una barraca: entitats juvenils, seccions joves d’associacions cíviques, culturals, esportives o d’organitzacions polítiques, associacions d’estudiants o ONG’s de Pineda de Mar (amb el NIF corresponent) que realitzin activitats durant l’any obertes a la ciutadania. També s’acceptaran sol·licituds d’agrupacions de dues o més entitats per tal de gestionar conjuntament una mateixa barraca.
7.- Termini de presentació de sol·licituds

Les sol·licituds i la documentació per prendre part en la convocatòria es podran presentar en el Registre General de l’Ajuntament de Pineda de Mar en el termini de 7 dies a comptar des de la publicació de les presents bases, un cop aprovades, a la pàgina web de l’Ajuntament de Pineda de Mar (www.pinedademar.cat).

8.- Documentació adjunta a la sol·licitud

1.- Fitxa d’inscripció que l’Ajuntament de Pineda de Mar posarà a disposició de tots els interessats.

2.- Certificat emès pel secretari/a de l’entitat, o en el seu defecte per la persona responsable, de que totes les dades aportades a la sol·licitud són correctes i de que l’associació es compromet a contractar una pòlissa d’assegurança de responsabilitat civil per a l’activitat de la Festa Jove 2011 en el cas de resultar adjudicatària d’una barraca.
3.- Fotocòpia dels estatuts de l’entitat.
En cas necessari, l’Ajuntament de Pineda de Mar podrà sol·licitar més informació als sol·licitants per tal de justificar les dades aportades en la sol·licitud presentada.
9.-  Comissió de valoració de sol·licituds:
La comissió de valoració de les sol·licituds estarà integrada pels següents membres:

· Regidor/a de Joventut o membre en qui delegui 

· Cap d’Àrea de Qualitat de Vida o membre en qui delegui
· Dinamitzador Juvenil o membre en qui delegui
10.- Procediment de valoració de les sol·licituds

Un cop finalitzat el termini de presentació de sol·licituds, la comissió de valoració es reunirà per tal d’examinar la documentació presentada.

Si la documentació contingués defectes substancials o deficiències materials no subsanables, es retirarà la sol·licitud. En cas contrari, es donaran tres dies hàbils als participants per a què esmenin algun defecte observat en els documents aportats.

11.- Criteris per a la valoració de les sol·licituds

L’atorgament de la llicència es realitzarà en favor de la sol·licitud que sigui més avantatjosa, atenent al judici de la Corporació, que valorarà els següents aspectes:
ENTITATS:

a. Nombre de socis o membres de l’entitat, secció, associació, organització o ONG.

Valoració: fins a 10 socis: 5 punts; de 11 a 20 socis: 10 punts; de 21 a 30 socis: 15 punts; més de 30 socis: 20 punts

b. Cooperació entre entitats del municipi: Nombre d’entitats amb les què s’ha col·laborat durant el darrer any.

Valoració: de 1 a 3 entitats: 5 punts; 3 a 6 entitats: 10 punts; més de 6 entitats: 15 punts

c. Caràcter social: Nombre d’activitats anuals extraordinàries (no habituals) destinades directament o de forma específica a la integració de persones o de col·lectius amb especials dificultats (disminucions físiques o psíquiques, integració social), així com activitats destinades a la solidaritat de col·lectius desafavorits.

Valoració: fins a 10 punts
ACTIVITATS:

En aquest apartat es tindran en compte les activitats dutes a terme durant el darrer any natural. Aquestes s’hauran d’explicar concretament per a poder puntuar-les de manera corresponent.

Valoració: 
a. Concerts: 7 punts

b. Espectacles:7 punts

c. Competicions: 7 punts

d. Dinars i sopars populars: 7 punts

e. Xerrades, documentals, campanyes: 7 punts

f. Sortides: 7 punts

g. Paradetes: 7 punts

h. Altres tipus d’activitat: a valorar segons la tipologia de l’activitat.

FINANÇAMENT DE L’ENTITAT:

Es valorarà positivament que el finançament de l’entitat provingui majoritàriament de les aportacions dels socis (quotes) i dels ingressos que es puguin generar per les activitats que realitza l’entitat, o per ingressos atípics o d’altra mena (venda de samarretes, rifes, sortejos, etc.), en detriment de la dependència econòmica de subvencions públiques.

Valoració: 
a. Més del 30% del pressupost procedent de subvencions públiques: 0 punts

b. Fins al 30% del pressupost procedent de subvencions públiques : 5 punts

c. Fins al 20% del pressupost procedent de subvencions públiques: 10 punts

d. Fins al 10% del pressupost procedent de subvencions públiques: 15 punts

Tota entitat que tingui una font d’ingressos provinent d’un negoci vinculat a l’entitat, queda exempta de poder percebre la puntuació d’aquest apartat.

VENDA D’ALCOHOL:

En aquest apartat es vol afavorir a aquelles entitats que voluntàriament es comprometin a no vendre begudes alcohòliques o només ho facin de begudes alcohòliques de baixa graduació.

Valoració: 
a. Entitats que no venguin begudes alcohòliques: 25 punts

b. Entitats que només venguin begudes alcohòliques de baixa graduació: 15 punts

DESTINACIÓ DELS POSSIBLES INGRESSOS:

Valoració: de 0 a 10 punts

AGRUPACIÓ D’ENTITATS PER A L’EXPLOTACIÓ D’UNA MATEIXA BARRACA:

Dues o més entitats podran sol·licitar l’adjudicació d’una mateixa barraca gestionant-la conjuntament. Aquestes tindran una bonificació de 20 punts, a més de contemplar els barems conjunts de les entitats en tots els paràmetres anteriors (la puntuació final serà la mitjana entre les entre les puntuacions assignades a cada una de les entitats sol·licitants).

Aquest punt no es tindrà en compte si les dues entitats volen participar amb barraca pròpia respectivament, i després ajuntar-les, obtenint així el doble d’espai.

12.- Condicions tècniques 

Les instal·lacions no podran sobrepassar la superfície adjudicada, ni ocupar més espai lineal o de fons que el determinat en el plànol del recinte.

Les barraques a ubicar en el recinte de la Festa Jove 2011 hauran d’acomplir amb la normativa d’activitats i sanitàries que a continuació es descriuen:

1.-
Instal·lació:


1.1.- 
Emplaçament: exclusivament en el recinte.


1.2.-
Tots els aliments que s’exposin a la venda hauran d’estar protegits del medi i de la manipulació directa, depenent la protecció del tipus d’aliment del qual es tracti.

2.- Condicions específiques:


2.1.-
Les barraques que venguin productes frescos hauran de disposar d’instal·lacions de fred.

2.2.-
Els establiments o parades que serveixin menjars o entrepans hauran de:



2.2.1.-
Dipositar els residus sòlids en bosses de plàstic tancades en els contenidors distribuïts pel recinte firal. La recollida per part dels Serveis Municipals serà de caràcter diari.



2.2.2.-
De disposar de cuina, aquesta tindrà ventilació directa a l’exterior, assegurant la sortida de fums. Els estris s’hauran de netejar amb aigua apta pel consum (potable).
3.-
En els establiments en què es disposi de cuina i per tant de combustible, s’instal·larà almenys un extintor d’incendis.

4.- 
Condicions d’utilització:


4.1.-
Queda prohibida la venda d’aliments, begudes i en general de qualsevol producte que no vingui etiquetat correctament i que no estigui autoritzat per la Generalitat de Catalunya o pel Ministeri de Sanitat i Consum.

5.-
Neteja:


5.1.-
Obligació de mantenir en condicions de neteja l’entorn de l’establiment, parada o atracció en finalitzar l’activitat diària, amb recollida de la totalitat de deixalles derivades de la seva activitat.

6.- 
Publicitat dels preus:

6.1.-
Els preus de venda seran acordats prèviament entre totes les entitats que obtinguin la llicència d’explotació d’una barraca i hauran de ser respectats de forma rigorosa per totes i cadascuna de les barraques durant totes i cadascuna de les nits de la Festa Jove.

6.2.-
Els establiments i parades hauran de disposar de llistats de preus dels seus articles, productes o serveis, exposats al públic, redactats almenys en català.
13.- Obligacions del titular de la llicència

a) L’entitat titular de la llicència haurà de gestionar i explotar la barraca respectant en tot moment l’emplaçament fixat per la Corporació segons plànol elaborat a l’efecte, i atenent a la distribució.

b) L’entitat titular de la llicència haurà de respectar els horaris establerts per la Corporació a través de l’Àrea de Qualitat de Vida.

c) L’entitat titular de la llicència haurà d’haver ultimat l’instal·lació de la barraca a l’hora fixada per la Corporació per a la inauguració oficial de la Festa Jove.
d) En cas d’obtenir benefici econòmic de les barraques, de forma obligatòria aquest s’ha de destinar íntegrament a la pròpia entitat, per tant del procés d’adjudicació quedarà exclòs tot grup fictici o entitat que tingui com a objectiu l’ànim de lucre.

e) Hi haurà d’haver representació per part de l’entitat titular de la llicència a totes les reunions establertes durant l’organització i preparació de la Festa Jove 2011, així com al muntatge i desmuntatge de l’espai.

f) Les entitats que obtinguin la concessió d’una llicència es comprometran a realitzar una activitat dins del marc de la Festa Major. Aquesta es podrà dur a terme individualment o en coordinació amb altres entitats i s’haurà de comunicar amb la suficient antelació per tal de poder incloure-la en el programa de la Festa Major i fer-ne la difusió pertinent.
g) Durant la Festa Jove 2011 quedarà absolutament prohibida la venda de begudes alcohòliques a menors d’edat.
h) El dret d’ús que s’autoritza no podrà ser cedit a cap altra persona física o jurídica pública o privada. Tanmateix, tampoc es podrà subcontractar el servei de qualsevol tasca assignada a l’entitat.
i) Durant totes les nits de la Festa Jove 2011 l’entitat titular de la llicència haurà de respectar de forma rigorosa els preus de venda, prèviament acordats per totes les entitats durant les reunions d’organització.
j) El beneficiari de la llicència i els usuaris potencials de l’espai objecte d’autorització no tindran cap relació de dependència amb l’Ajuntament de Pineda de Mar.

k) Cas que s’hagin produït danys als elements de la via pública o al material subministrat per l’Ajuntament de Pineda de Mar, es descomptarà de la fiança l’import necessari per cobrir les despeses generades, sota la inspecció dels serveis tècnics competents.
14.- Facultats de l’Ajuntament

a) L’Ajuntament es reserva el dret de realitzar la inspecció a cadascuna de les barraques i en el supòsit que es constati que aquestes incompleixen les condicions d’ocupació, activitat o qualsevol de les contingudes en els presents bases, es formularà el corresponent requeriment per part dels serveis municipals i en defecte del seu compliment, si les circumstàncies així ho exigeixen, es procedirà al tancament de l’activitat mitjançant la mesura de precinte.

b) Establir les modificacions que aconselli l’interès públic.

c) L’Ajuntament es reserva la facultat d’interpretar el conjunt de les clàusules que conformen les presents bases.

d) L’Ajuntament de Pineda de Mar es reserva el dret de modificar la ubicació del recinte de la Festa Jove per qualsevol causa, sempre que el nou terreny objecte d’autorització contempli els mateixos metres quadrats que els inicialment atorgats.
15.- Règim sancionador
Es defineix un règim sancionador que contempla una sèrie de paràmetres penalitzables i sancions. Els paràmetres penalitzables es tindran en compte de cara a les següents edicions de la Festa Jove, i serviran per a restar-los al total de punts aconseguits en els paràmetres puntuables. En cas d’acumular un total de 55 punts o més en els paràmetres penalitzables, l’any següent no es podria participar del procés d’obtenció de llicències. 

1. ASSISTÈNCIA A LES REUNIONS DE PREPARACIÓ DE BARRAQUES:

Valoració: Cada reunió de preparació i organització de barraques a la que no es participi serà penalitzada amb dos punts.

2. COMPLIMENT DE TASQUES:

Valoració: 
a. En cas de no realitzar l’activitat acordada: 30 punts

b. En cas de no complir els torns de suport a la zona de backstage i als grups musicals: 20 punts

3. CARPA I BARRAQUES:

Valoració: 
a. En cas de no estar un responsable de l’entitat en el muntatge de l’espai (els dies de muntatge s’avisaran amb antelació): 10 punts

b. En cas de no estar un responsable de l’entitat en el desmuntatge de l’espai (al finalitzar l’última nit de la Festa Jove): 10 punts

c. En el cas que l’estat del material lliurat per part de l’Ajuntament no sigui el mateix que en el moment del lliurament: 10 punts (a part del pagament descomptat de la fiança, corresponent a la reposició del material en qüestió)

d. En el cas que la barraca no quedi totalment recollida un cop finalitzi la Festa Jove: 10 punts

4. PREUS DE VENDA:

Els preus de venda que s’aplicaran durant la Festa Jove seran acordats per totes les entitats adjudicatàries d’una barraca durant les reunions de preparació. En cas que es detecti que una entitat incompleix els preus de venda prèviament acordats, es procedirà al tancament immediat de la barraca per la nit en qüestió, i a més es penalitzarà amb 20 punts.

5. HORARIS D’OBERTURA I TANCAMENT:

Els horaris d’obertura i tancament de les barraques seran comunicats amb la suficient antelació per cadascuna de les nits de la Festa Jove. En cas que una entitat no respecti l’horari de tancament de la barraca, aquesta serà clausurada durant la nit següent de la Festa Jove i/o del procés d’adjudicació de barraques de l’any següent, a més de ser penalitzada amb 20 punts.

6. VENDA D’ALCOHOL A MENORS:

Queda totalment prohibida la venda de begudes alcohòliques a menors d’edat. Les barraques que no compleixin aquesta normativa, i es detectin com a entitats dispensadores d’alcohol a menors, seran clausurades immediatament per tots els dies de la Festa Jove, i seran excloses de futurs processos d’adjudicació de barraques durant un període de dos anys.

7. CONTRACTACIÓ DE PERSONAL PER A TREBALLAR A LES BARRAQUES:

En cas que es detecti que una entitat ha subcontractat personal per treballar a la barraca o que els beneficis no vagin destinats als conceptes justificats en aquesta normativa, es procedirà al tancament immediat de la barraca per tots els dies de la Festa Jove, i l’entitat serà exclosa de futurs processos d’adjudicació de barraques durant un període de dos anys.

15.- Extinció de la llicència.

1. Causes:

a) per venciment del termini

b) per renúncia expressa del titular del dret

c) per revocació de la llicència per raó d’interès públic

d) per manca de pagament

e) per incompliment de les condicions establertes a les presents bases 
f) per aplicació del règim sancionador
g) per la resta de causes que estableix la legislació vigent.

16.- Posició jurídica del titular de la llicència i de l’Ajuntament:

a) L’Ajuntament només adquirirà els compromisos expressament consignats en les presents bases, aquells que resultin dels aspectes de la proposició acceptada, que hagin estat recollits en la llicència i els altres derivats d’allò que estableixi l’Ordenament Jurídic d’aplicació.

b) El titular de llicència assumirà la total responsabilitat dels danys i perjudicis que, derivats de l’activitat, es puguin ocasionar i haurà d’acreditar l’existència de cobertura suficient per emparar aquest risc.
17. - Formalització de la llicència
La Comissió de valoració de sol·licituds elevarà a l’Alcaldia-Presidència de l’Ajuntament de Pineda de Mar proposta per a l’atorgament de llicència per a l’ús privatiu de les barraques durant i amb motiu de la celebració de la Festa Jove 2011 de Pineda de Mar. Una vegada aprovada l’autorització per Resolució d’Alcaldia es notificarà als interessats.

18.- Disposició final

En tot allò no previst en les presents bases s’atendrà allò que disposa el Decret 336/1988, de 17 d’octubre, pel que s’aprova el Reglament de Patrimoni dels béns locals i la resta de disposicions concordants legalment aplicables.

Gabriel Salvador i Morales




Sandra Villarte i Pazos
Cap Àrea Qualitat de Vida




Regidora de Joventut 

i Activitats Populars
Pineda de Mar, 22 de juny de 2011

